Այս ջուրն օգտագործում են միայն խմելու և ճաշի համար, իսկ կենցաղային օգտագործման ջուրը բերում են գյուղապետարանի հարևանությամբ տեղադրված ցիստեռնից, որտեղ ջուրը հավաքվում է Ախուրյանից՝ պոմպի միջոցով: Ամռանը ջրի մեջ հաճախ որդեր են լինում, բայց գյուղացին, ըստ Ալիկի, օլիգարխ պիտի լինի, որ լվացքի ու լողանալու ջուրն էլ գնի: Ձմռանը պարբերաբար ջուրը սառչում է, օրեր են լինում, երբ պոմպը չի աշխատում: Նախանցյալ ձմռանը պոմպը փչացել էր, մեկ ամսից ավելի ջուր չեն ունեցել: Ալիկը հաշվարկել է այդ ծախսը, ասում է՝ մեկ կովի ու հորթի համար 45.000 դրամի ջուր է գնել: «Բա անասուն է, ինքն էլ ջրի կարիք ունի»,- ավելացնում է: